Eyjan segir Þorgerði Katrínu nota nazistastimpil Hafni formaður Viðreisnar því að „ sérhagsmunaöfl “ berjist fyrir aðild Íslands að ESB verður hún að skýra hvað í orðinu felst . Að sjálfsögðu kann mönnum að hitna í hamsi þegar hart er tekist á með orðum . Í hita leiksins er stundum meira að segja ástæða til að vekja máls á þeirri ábendingu að taki menn til við að líkja andstæðingum sínum við nazista geri þeir sjálfa sig marklausa . Í ljósi þessa vakti undrun að sjá því haldið fram á vefsíðunni eyjan.is að Þorgerður Katrín Gunnarsdóttir , formaður Viðreisnar , tæki þannig til orða í áramótagrein í Fréttablaðinu 2. janúar að hún sæi „ líkindi milli uppgangs nasismans á fjórða áratug síðustu aldar og því [ svo ! ] sem nú er að gerast á Íslandi og Evrópu “ . Telur ritstjórn Eyjunnar að þetta megi ráða af því að Þorgerður Katrín vitni í „ frægar ljóðlínur Martin Niemöller , prests sem var gagnrýninn á þriðja ríki nasista í Þýskalandi “ og segi : „ Árið 2019 afhjúpaði að mörgu leyti þau sérhagsmunaöfl sem hafa fest rætur sínar innan íslensks samfélags . Fámennir aðilar ráða hér miklu . Áhrif þeirra ná til stjórnkerfisins , hagsmunasamtaka og stjórnmálaflokka . ” Hún segir einnig : „ Áróður þessara afla einkennist af hentistefnu og það er alið á ótta , sundrung og óhróðri . Tortryggninni gefnir vængir . En á endanum snýst þetta aðeins um eitt ; völd . Þeirra völd . Ekkert annað . Sinnuleysi gagnvart lýðskrumi og öfgum er því ekki í boði . “ Hér er hart vegið að „ sérhagsmunaöflum “ án þess að segja annað en að málið snúist um völd . Málefnalega útlistun skortir . Undarlegt er að Þorgerður Katrín skuli gagnrýna aðra fyrir sérskoðanir eða sérhagsmuni þar sem afstaða flokks hennar , Viðreisnar , til aðildar að ESB og efnisatriða í auðlindaákvæði í stjórnarskrána verður ekki felld undir annað en sérskoðun miðað við viðhorf annarra . Fastheldni við ESB-aðildina varð meira að segja til þess að hópur fólks yfirgaf Sjálfstæðisflokkinn og stofnaði Viðreisn til að tryggja sér völd . Hafni formaður Viðreisnar því að „ sérhagsmunaöfl “ berjist fyrir aðild Íslands að ESB verður hún að skýra hvað í orðinu felst . Hún verður einnig að skýra hvort sá skilningur ritstjórnar Eyjunnar sé réttur að fyrir henni vaki að líkja andstæðingum sínum á stjórnmálavettvangi við nazista . Undir slíkum ásökunum getur enginn setið mótmælalaust fyrir utan markleysið sem þetta leiðir yfir formann Viðreisnar .